Elmarad az adóemelés: a lőrinci polgármester levette napirendről a saját indítványát
Az építmény- és a telekadót érintette volna a döntés
Lőrinciben a legutóbbi képviselő-testületi ülésre Víg Zoltán polgármester előterjesztett egy javaslatot, aminek indoklása szerint az építményadó vonatkozásában célszerű lenne megszüntetni az adóalanyok között a 40 százalékos kedvezményen alapuló pozitív diszkriminációt. Az önkormányzat vezetése ugyanis még 2015-ben hozott egy rendeletet, ami alapján ha egyes vállalkozások tulajdonosai magánszemélyként vagy más magánszemély adóalanyok tulajdonában lévő építményben folytatnak üzleti tevékenységet, kedvezmény illeti meg őket, így a jogi személy vállalkozókkal szemben kevesebb az adóterhük. A mostani döntéssel követnék az egységes közteherviselés elvét – áll az indítványban. Az intézkedés 61 adózót érintett volna, s összesen kétmillió forinttal növelte volna a város évi bevételeit. Az átlagos befizetés adózónként évente 31 ezer forinttal emelkedett volna. Sokak szerint ez nem túl jelentős teher, ám mégis többen ellenezték a tervezetet, mondván, hogy túl sok ember érdekeit sértették volna a minimálisnak mondható többletbevétel érdekében. Ennek ellenére a képviselő-testület tanácskozását megelőző bizottsági ülésen Juhász Gergely elnök megszavaztatta a bizottságot, amely támogatta a polgármesteri előterjesztést. Hogy a délelőtti bizottsági ülés, valamint a délutáni testületi tanácskozás között mi változott meg, nem tudható, ám tény, hogy délután Víg Zoltán polgármester visszavonta a javaslatot. Délelőtt előterjesztőként nem szólt hozzá a vitához, délután viszont azt mondta: az ügy politikai felhangot kapott, ezért azt leveszi napirendről. Csakúgy, mint a telekadó utakra kiterjesztett módosítását is.